સાફ સુધરા ગાંધીનગરમાં ટ્રાફિક સેન્સના અભાવે માર્ગો પર વાહનોનું અનિયંત્રિત પાર્કિંગ થયું છે. શહેરના કોમર્શિયલ સેક્ટર ગણાતા સેક્ટર-21, સેક્ટર-11, ઇન્ફોસિટી, કુડાસણ, રાયસણ, સરગાસણ અને પથિકાશ્રમ જેવા વિસ્તારોમાં પાર્કિંગની સુવિધાના અભાવે આડેધડ વાહનો પાર્ક થાય છે. સરકારે શહેરમાં ફુટપાથ બનાવ્યા છે પરંતુ તેની પર ગેરકાયદે લારી-ગલ્લાનો અડ્ડો છે. રિક્ષાચાલકો મીટરથી રિક્ષા ચલાવતા નથી. પબ્લિક ટ્રાન્સપોર્ટેશન ખાડે ગયું છે. ગાંધીનગર થી અમદાવાદ જવું હોય તો મુસાફરોને એક થી દોઢ કલાક સુધી બસની રાહ જોવી પડે છે. એસટી નિગમની હાથ ઉંચો કરો અને બસમાં બેસો.. એ યોજના ડ્રાઇવરોએ ફેઇલ બનાવી દીધી છે. પ્લાનબદ્ધ સિટીની આબરૂના ધજાગરા ઉડી રહ્યાં છે. ગાંધીનગર જેવું સિટી ચંદીગઢ છે. આ સિટીની મુલાકાત ગુજરાત સરકાર અને મ્યુનિસિપલ કોર્પોરેશનના શાસકોએ લેવી જોઇએ, કારણ કે ત્યાં ટ્રાફિકના નિયમોનું સિસ્તબદ્ધ પાલન થાય છે. ટ્રાફિકના નિયમોના ભંગ બદલ વાહનચાલકોને એવી સજા ફટકારવામાં આવે છે કે ફરીથી તે બીજીવાર કોઇ નિયમભંગ કરતો નથી. શહેરમાં કોમર્શિયલ કોમ્પલેક્સ બનાવવામાં આવ્યા છે પરંતુ તે મોટેભાગે પાર્કિગલેસ છે પરિણામે રસ્તા પર પાર્કિંગની લોકોને આદત પડી ચૂકી છે. આ સમસ્યાઓનું હાલ તો કોઇ સમાધાન નથી પરંતુ સરકારે અને શાસકોએ ગંભીરતાથી વિચારવા જેવું છે.